Nuka og Qilak. Det er, hvad Aalborg Zoos to isbjørneunger nu hedder. Og nordjyderne har ikke så lille en aktie i, at zoos nok største attraktion i øjeblikket endte med lige præcis de navne. For i stedet for bare selv at bestemme navnene, overlod Aalborg Zoo afgørelsen til brugerne på Facebook. Her var der nemlig oprettet en afstemning, hvor man kunne vælge mellem fire navne til de små hvide bjørne. Udover Nuka og Qilak kunne man også stemme på Imaq, som betyder hav, og Inuk, som betyder det oprindelige grønlandske folk. Men det var altså Nuka, der betyder lillesøster, og Qilak, som betyder himmel, der trak flest stemmer. Afgørelsen faldt i går, søndag, så nu har dyrepasserne noget mere personligt at kalde ungerne end bare "isbjørn". Det var også på tide med navne til de to krudtugler - de blev født af isbjørnen Malik allerede i november sidste år. Men det har sin forklaring, hvorfor navngivningen har trukket lidt ud. Det er nemlig svært at kønsbestemme isbjørne lige efter fødslen.

Opsummering:
Aalborg Zoos to isbjørneunger har endelig fået deres navne - nordjyderne valgte Nuka og Qilak.